CELEX: 32022R0861
Language: da
Date: 2022-06-01 00:00:00
Title: Kommissionens gennemførelsesforordning (EU) 2022/861 af 1. juni 2022 om ekstraordinære regler for medlemsstaternes anden anmodning om EU-støtte til skolefrugt og -grønt og til skolemælk og om fravigelse af gennemførelsesforordning (EU) 2017/39 for så vidt angår omfordelingen af EU-støtte for perioden fra den 1. august 2022 til den 31. juli 2023

2.6.2022   
               
               
                  DA
               
               
                  Den Europæiske Unions Tidende
               
               
                  L 151/42
               
            
         KOMMISSIONENS GENNEMFØRELSESFORORDNING (EU) 2022/861
         af 1. juni 2022
         om ekstraordinære regler for medlemsstaternes anden anmodning om EU-støtte til skolefrugt og -grønt og til skolemælk og om fravigelse af gennemførelsesforordning (EU) 2017/39 for så vidt angår omfordelingen af EU-støtte for perioden fra den 1. august 2022 til den 31. juli 2023
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 25, stk. 1, litra d),
         under henvisning til Rådets forordning (EU) nr. 1370/2013 af 16. december 2013 om foranstaltninger til fastsættelse af støtte og restitutioner i forbindelse med den fælles markedsordning for landbrugsprodukter (2), særlig artikel 5, stk. 5, og
         ud fra følgende betragtninger:
         
                     (1)
                  
                  
                     Ruslands militære aggression mod Ukraine den 24. februar 2022 har ført til en massetilstrømning af fordrevne personer fra Ukraine til Unionen, og heraf er de fleste kvinder og børn. Flere medlemsstater står over for hidtil usete udfordringer med henblik på at hurtigt at integrere fordrevne børn fra Ukraine i deres uddannelsessystem.
                  
               
                     (2)
                  
                  
                     Støtteordningen for uddeling af frugt og grøntsager og mælk og mejeriprodukter i uddannelsesinstitutioner (»skoleordningen«), der er fastsat i forordning (EU) nr. 1308/2013, henvender sig til børn, der er indskrevet i børnehaver, førskoleinstitutioner eller uddannelsesinstitutioner på primær- eller sekundærtrinnet i medlemsstaterne. Fordrevne børn fra Ukraine, der er integreret i medlemsstaternes uddannelsessystemer, er derfor berettigede til at deltage i skoleordningen. På grund af stigningen i antallet af støtteberettigede børn i absolutte tal eller i en procentdel af befolkningen kan flere medlemsstater, som er i frontlinjen for de foranstaltninger, der er truffet som reaktion på Ruslands invasion af Ukraine, have vanskeligt ved at gennemføre skoleordningen som planlagt, hvis deres tildeling af EU-støtte ikke øges.
                  
               
                     (3)
                  
                  
                     I overensstemmelse med artikel 3, stk. 1, litra a), i Kommissionens gennemførelsesforordning (EU) 2017/39 (3) indgav medlemsstaterne deres anmodninger om EU-støtte til skolefrugt og -grønt og skolemælk for skoleåret 2022/2023, der løber fra den 1. august 2022 til den 31. juli 2023, til Kommissionen inden for fristen den 31. januar 2022. På grundlag af disse anmodninger, der blev indgivet inden Ruslands invasion af Ukraine, fastsatte Kommissionen de endelige tildelinger af EU-støtte pr. medlemsstat i Kommissionens gennemførelsesafgørelse (EU) 2022/493 (4). De foreliggende oplysninger om omfanget af anvendelsen af de endelige tildelinger af EU-støtte i de seneste skoleår i nogle medlemsstater tyder på en risiko for, at nogle medlemsstater måske ikke vil være i stand til at udnytte deres endelige tildeling fuldt ud.
                  
               
                     (4)
                  
                  
                     I lyset af de nyligt opståede behov og som et udtryk for Unionens og medlemsstaternes solidaritet med Ukraine bør der fastsættes ekstraordinære regler, der giver medlemsstaterne mulighed for senest den 15. juni 2022 at indgive en ny anmodning om EU-støtte til skolefrugt og -grønt og til skolemælk for perioden fra den 1. august 2022 til den 31. juli 2023. Denne mulighed bør kædes sammen med behovet for at tage hensyn til fordrevne børn fra Ukraine, der er indskrevet på medlemsstaternes uddannelsesinstitutioner i nævnte periode. Medlemsstaterne bør enten kunne tilkendegive, at de har til hensigt at anvende mere end deres endelige tildeling af EU-støtte, som er fastsat i bilag I til gennemførelsesafgørelse (EU) 2022/493, eller det beløb fra den endelige tildeling, som der ikke anmodes om, hvis der ikke er nogen intention om at anvende den pågældende tildeling. Førstnævnte mulighed bør begrænses til de medlemsstater med en passende absorption af deres endelige tildeling af EU-støtte på grundlag af den finansielle gennemførelse i skoleåret 2018/2019, som var det sidste skoleår før covid-19-pandemien. Deres anmodninger bør udelukkende baseres på antallet af fordrevne børn fra Ukraine, der hører under den målgruppe, der er defineret i medlemsstaternes strategi i overensstemmelse med artikel 2, stk. 1, litra f), i gennemførelsesforordning (EU) 2017/39, og bør begrundes behørigt ud fra de foreliggende data. Medlemsstater, der ikke indgiver en ny anmodning, bør anses for at have bekræftet de endelige tildelinger, der er fastsat i bilag I til gennemførelsesafgørelse (EU) 2022/493.
                  
               
                     (5)
                  
                  
                     I artikel 7, stk. 1, i gennemførelsesforordning (EU) 2017/39 er der fastsat regler for omfordeling af EU-støtte. Kommissionen skal fastsætte det endelige støttebeløb ved at omfordele de vejledende tildelinger eller dele heraf, som der ikke er anmodet om. Reglerne bør fraviges for at give Kommissionen mulighed for også at tage hensyn til nye anmodninger i forbindelse med Ruslands invasion af Ukraine med henblik på at fastsætte en revideret endelig tildeling af EU-støtte for perioden fra den 1. august 2022 til den 31. juli 2023. Omfordelingen af eventuelle endelige tildelinger af EU-støtte, som der ikke er anmodet om, skal baseres på antallet af seks- til tiårige børn i medlemsstaterne, jf. artikel 5, stk. 5, andet afsnit, i forordning (EU) nr. 1370/2013.
                  
               
                     (6)
                  
                  
                     Da fastsættelsen af de endelige tildelinger af EU-støtte til skolefrugt og -grønt og til skolemælk for perioden fra den 1. august 2022 til den 31. juli 2023 under hensyntagen til den anden anmodning om EU-støtte bør finde sted hurtigst muligt for at give medlemsstaterne mulighed for at planlægge og gennemføre de nødvendige forberedende aktiviteter i god tid med henblik på gennemførelsen af skoleordningen, bør denne forordning træde i kraft dagen efter offentliggørelsen i Den Europæiske Unions Tidende.
                  
               
                     (7)
                  
                  
                     Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —
                  
               VEDTAGET DENNE FORORDNING:
         
            Artikel 1
            For perioden fra den 1. august 2022 til den 31. juli 2023 kan medlemsstaterne senest den 15. juni 2022 indgive deres anden anmodning om EU-støtte med angivelse af:
            
                        a)
                     
                     
                        hensigten om at anvende mere end den endelige tildeling af EU-støtte til skolefrugt og -grønt og/eller til skolemælk som fastsat i bilag I til gennemførelsesafgørelse (EU) 2022/493 og det supplerende beløb, der anmodes om, hvis en yderligere tildeling bliver tilgængelig, eller
                     
                  
                        b)
                     
                     
                        det beløb fra den endelige tildeling af EU-støtte til skolefrugt og -grønt og/eller skolemælk, der er fastsat i bilag I til gennemførelsesafgørelse (EU) 2022/493, som der ikke anmodes om, hvis der ikke er nogen intention om at anvende hele denne tildeling.
                     
                  Medlemsstaterne kan kun anmode om et supplerende EU-støttebeløb i henhold til stk. 1, litra a), hvis anvendelsen af den endelige tildeling af EU-støtte for skoleåret 2018/2019, der varede fra den 1. august 2018 til den 31. juli 2019, er lig med eller overstiger 75 %, idet der tages hensyn til de udgiftsanmeldelser, der er sendt til Kommissionen vedrørende udgifter afholdt indtil den 31. december 2021 i overensstemmelse med artikel 10 i Kommissionens gennemførelsesforordning (EU) nr. 908/2014 (5). Deres anmodning skal baseres på antallet af fordrevne børn fra Ukraine, der hører under den målgruppe, der er defineret i medlemsstaternes strategi i overensstemmelse med artikel 2, stk. 1, litra f), i gennemførelsesforordning (EU) 2017/39, på tidspunktet for indgivelsen af anmodningen, og anmodningen skal begrundes behørigt ud fra de foreliggende data.
            Dersom en medlemsstat ikke indgiver en anmodning om EU-støtte i henhold til stk. 1, anses den for at have bekræftet de endelige tildelinger, der er fastsat i bilag I til gennemførelsesafgørelse (EU) 2022/493.
         
         
            Artikel 2
            Uanset artikel 7, stk. 1, i gennemførelsesforordning (EU) 2017/39 kan Kommissionen senest den 15. juli 2022 beslutte også at tage hensyn til den anden ansøgning om EU-støtte, der er indgivet i henhold til artikel 1 i nærværende forordning, med henblik på at fastsætte de endelige tildelinger af EU-støtte for perioden fra den 1. august 2022 til den 31. juli 2023.
         
         
            Artikel 3
            Denne forordning træder i kraft dagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 1. juni 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 347 af 20.12.2013, s. 671.
         
            (2)  EUT L 346 af 20.12.2013, s. 12.
         
            (3)  Kommissionens gennemførelsesforordning (EU) 2017/39 af 3. november 2016 om gennemførelsesbestemmelser til Europa-Parlamentets og Rådets forordning (EU) nr. 1308/2013 for så vidt angår EU-støtte til uddeling af frugt og grøntsager, bananer og mælk i undervisningsinstitutioner (EUT L 5 af 10.1.2017, s. 1).
         
            (4)  Kommissionens gennemførelsesafgørelse (EU) 2022/493 af 21. marts 2022 om fastsættelse af den endelige tildeling af EU-støtte til medlemsstaterne for skolefrugt og -grønt og for skolemælk for perioden fra den 1. august 2022 til den 31. juli 2023 og om ændring af gennemførelsesafgørelse (EU) 2021/462 (EUT L 100 af 28.3.2022, s. 55).
         
            (5)  Kommissionens gennemførelsesforordning (EU) nr. 908/2014 af 6. august 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår betalingsorganer og andre organer, økonomisk forvaltning, regnskabsafslutning, regler om kontroller, sikkerhedsstillelse og åbenhed (EUT L 255 af 28.8.2014, s. 59).